 पिता दे बदरिकाश्रम उठी जाने बाद उदयन वत्सदेश दा स्वतन्त्र शासक बनी गेया।  ओ बड़ी अकलमंदी ते न्यां कन्ने प्रजा पर शासन करन लगा।  प्रजा उसदी परम भगत बनी गेई।  राजा गी पिता समझियै लोक उस बड़ी शर्दा ते प्रेम दी दृष्टि कन्ने दिक्खन लगे।  उदयन शकार ते वीणा दा प्रेमी हा।  जंगल च जाइयै जिसलै ओ अपनी वीरणा बजांदा हा तां बड़े-बड़े मद-मत्त जंगली हाथी उसदे संगीत वशीभूत होइयै उदे अग्गें मस्तक नोआई दिंदे हे।  ओ सोचदा हा जे मेरी लाड़ी बनने दे जोग संसारै च इक्कै रमणी ऐ ते ओ ऐ उज्जयिनि दे राजा चंड महासेन दी पुत्री वासवदत्ता।  उसी सदा इयै चिंता सतांदी रौंहदी ही जे वासवदत्ता मिगी कियां मिलै।  उद्दर वासवदत्ता दा पिता चंड महासेन सदा चिंता च डुब्बें दा रौंह्‌दा हा जे वासवदत्ता दे अनुरूप संसारै च इक्कै पति ऐ ते ओ ऐ उदयन।  उदयन गी अऊं अपनी धी लेई कियां प्राप्त करां।  इस सरबंधै च इक बड़ी भारी कठनाई ए ही जे उज्जयिनि ते वत्सदेश दे राजें दे दरम्यान शुरू कोला लेइयै घोर शत्रुता चली आवै करदी ही।  वासवदत्ता दे पिता नै सोचेया जे उदयन गी अपने वश च करने दा बस इक्कै उपा ऐ।  ओ शकार दा बड़ा प्रेमी ऐ।  विंध्याटवी च शकार लेई मती बारी जंदा ऐ।  शकार खेडने लेई जंगल गेदे उदयन गी जे अऊं कुसै जुगति कन्नें काबू करी सक्कां ताँ मेरा मतलब सिद्ध होई सकदा ऐ।  उसी पगड़ियै अऊं उज्जयिनी च लेई औङ।  इत्थें ल्याइयै में उसी वासवदत्ता गी वीणा बजाने दी कला सखाने लेई शिक्षक नियुक्त करी लैङ।  इस ब्हाने उदा दोनें दा आपूं चें प्रेम होई जाग।  फी वासवदत्ता दा उसदे कन्ने ब्याह करियै में उदयन गी अपना जोआई बनाई लैङ।  इस कामना दी सिध्दि लेई ओ चंडी दे मंदर गेया। 